NK-premier daag uiteindelik in Barkly-Wes op | Netwerk24
NK-premier daag uiteindelik in Barkly-Wes op
Deur Charné Kemp 11 Oktober 2018 20:01
Sylvia Lucas, Noord-Kaapse premier, het Donderdag uiteindelik met die gemeenskap van Barkly-Wes oor die voortslepende probleme by die Dikgatlong-munisipaliteit vergader.
Dit volg op etlike betogings en optogte oor swak dienslewering vanjaar en ’n hofbevel wat Eskom verbied het om die kragtoevoer weens wanbetaling te onderbreek.
Jigaz Damoense, ’n gemeenskapsleier, praat met Sylvia Lucas, Noord-Kaapse premier. Foto: Boipelo Mere
Die premier is ook in die betrokke hofbevel aangesê om ’n taakspan aan te stel wat ’n regrukplan vir die munisipaliteit in werking moet stel.
’n Laerskool in De Beershoogte is reeds drie keer vanjaar weens rioolvuilbesoedeling op die skoolterrein gesluit.
Bentley Vass, LUR vir samewerkende regering, het die premier vergesel.
Die premier het gesê sy sal met alle betrokkenes beraadslaag om die Dikgatlong-munisipaliteit reg te ruk.
’n Voorstel is aan die raad gedoen om die finansiële hoof op verlof te plaas sodat ’n ondersoekspan ingestuur kan word. Hulle moet vasstel of die finansiële hoof wel die regstellende stappe gedoen het ingevolge die premier se regrukplan.
Lucas, Vass en die ANC moet ook vasstel of bewerings dat Dorothy Mbezeni, burgemeester, onbehoorlik optree, waar is.
Die raad moet sy beleid oor armlastiges hersien, die afbetalingsbeleid vir armes aanpas en met Eskom oor agterstallige skuld vergader. ’n Realistiese terugbetalingsplan moet met Eskom onderhandel word.
Die departement van samewerkende regering sal die gemeenskap gereeld oor die ontwikkeling van nuwe woonbuurte en grootmaatdienste inlig.
Die departement van onderwys bekyk oplossings vir die rioolprobleme by die skool.
Die provinsiale regering sal die inwerkingstelling van aanbevelings in die regrukplan gereeld nagaan.
Meer oor: Eskom | Bentley Vass | Sylvia Lucas | De Beershoogte | Barkly-Wes
Laerskool wéér deur rioolvuil oorstroom